《登华盖峰憩环绮亭望广朗坪飞瀑》
清代·凌扬藻

西樵之泉三十二，胜事在昔披图经。白云流水起胸臆，往往掩卷心回萦。

名山咫尺今始见，冷翠乱扑环绮亭。岩峦孱颜木苯，石气丹碧苔花青。

空山无人白日静，长虹饮涧喧新晴。磊磊落落雪有声，敲琼溅玉森珑𤫩。

天公怒烈散飞雹，砯崖裂石轰雷霆。谽谺大谷互响答，一落千丈蛟龙惊。

翛然独立竦毛发，沆瀣入骨风棱棱。金篦刮目倏开豁，芥带一洗尘虑清。

神融意惬恣幽赏，愧无好句酬山灵。匡庐五老久招手，何时更约山翁听。

行当效彼广长舌，万斛屈注吟清泠。

作者简介：（1760—1845）清广东番禺人，字誉钊，一字药洲。乾隆时诸生，曾从朱圭问学，工诗文。有《药洲诗略》等，并辑有《岭海诗钞》。